Rossiya Ukrainaga qurol yetkazib bergan davlatlarga nota yubordi

Rossiya Ukrainaga qurol yetkazib berayotgan barcha davlatlarga nota yubordi. Bu haqda “RIA Novosti” xabar berdi.
Tashqi ishlar vazirligi rasmiy vakili Mariya Zaxarova mazkur ma'lumotni tasdiqlagan. Avvalroq “The Washington Post” gazetasi Moskva NATO’ning Ukrainaga qurol yetkazib berishi yuzasidan Vashingtonga norozilik notasini yuborgani haqida yozgandi. Hujjat AQSh hukumati Kievga yangi 800 million dollarlik harbiy yordam paketi berilishini e'lon qilishi fonida yuborilgan.
Notada Rossiya tomoni AQSh va uning ittifoqchilarini Ukrainani “mas'uliyatsiz harbiylashtirishni” to'xtatishga chaqirgan. Bu mintaqaviy va xalqaro xavfsizlik uchun oldindan aytib bo'lmaydigan oqibatlarga olib kelishi ta'kidlangan.
Avvalroq Uchinchi jahon urushi boshlansa, Rossiyani qaysi davlatlar qo'llab-quvvatlashi ma'lum qilingandi. Shuningdek, Buyuk Britaniya Ukrainaga “Mastiff” yoki “Jackal” zirhli mashinalarni yuborishi haqida xabar berilgan.